Reachtanna an Bhonneagair Taighde um Acmhainní Miocróbacha – Cuibhreannas don Bhonneagar Taighde Eorpach MIRRI-ERIC

(2022/C 269/01)

Ábhar

BROLLACH 3

CAIBIDIL 1 GNÉITHE FÍOR-RIACHTANACHA 3

Airteagal 1 Ainm an ERIC 3

Airteagal 2 An oifig chláraithe 3

Airteagal 3 Cúraimí agus gníomhaíochtaí MIRRI-ERIC 4

Airteagal 4 Fad 5

Airteagal 5 Foirceannadh 5

Airteagal 6 Dliteanas na gComhaltaí agus na mBreathnóirí 5

Airteagal 7 Beartas Rochtana 5

Airteagal 8 Beartas um Meastóireacht Eolaíoch 6

Airteagal 9 Beartas um Scaipeadh 6

Airteagal 10 Cearta Maoine Intleachtúla 6

Airteagal 11 An Beartas Fostaíochta 7

Airteagal 12 Beartas um Sholáthar 7

CAIBIDIL 2 COMHALTAÍ AGUS BREATHNÓIRÍ 7

Airteagal 13 Coinníollacha a bhaineann le bheith ina Chomhalta nó ina Bhreathnóir 7

Airteagal 14 CEARTA AGUS OIBLEAGÁIDÍ NA gCOMHALTAÍ 8

Airteagal 15 Cearta agus oibleagáidí na mBreathnóirí 8

Airteagal 16 Tarraingt siar Comhalta nó Breathnóra / Foirceannadh Comhaltais nó stádais Breathnóra 9

CAIBIDIL 3 RIALÚ AGUS BAINISTIÚ MIRRI-ERIC 9

Airteagal 17 Tionól na gComhaltaí 9

Airteagal 18 An Stiúrthóir Feidhmiúcháin 11

Airteagal 19 Fóram na gComhordaitheoirí Náisiúnta 11

Airteagal 20 An Láraonad Comhordúcháin 12

Airteagal 21 An Bord Comhairleach 12

Airteagal 22 An Bord Eitice 12

Airteagal 23 Rialacha Oibríochta 13

CAIBIDIL 4 AIRGEADAS 13

Airteagal 24 Acmhainní MIRRI-ERIC 13

Airteagal 25 Ranníocaíochtaí Airgeadais 13

Airteagal 26 Prionsabail bhuiséadacha, cuntais agus iniúchadh 14

Airteagal 27 Díolúine ó cháin agus díolúine ó dhleacht mháil 14

Airteagal 28 Tuairisciú don Choimisiún Eorpach 14

CAIBIDIL 5 BEARTAIS 15

Airteagal 29 An Beartas Sonraí Taighde 15

Airteagal 30 An Beartas Sonraí Pearsanta 15

Airteagal 31 An Beartas Eitice 15

Airteagal 32 An Beartas um Éadáil Acmhainní 16

CAIBIDIL 6 FORÁLACHA CRÍOCHNAITHEACHA 16

Airteagal 33 SAINMHÍNITHE 16

Airteagal 34 Teanga 17

Airteagal 35 Leasuithe ar na Reachtanna 17

Airteagal 36 An Dlí is infheidhme, Díospóidí 17

Iarscríbhinn 1 - Liosta de Chomhaltaí, de Bhreathnóirí agus dá n-eintitis a bhfuil ionadaíocht á déanamh acu 18

Iarscríbhinn 2 - Ranníocaíochtaí Airgeadais na gComhaltaí agus na mBreathnóirí 19

Iarscríbhinn 3 - Ranníocaíochtaí bliantúla na gComhaltaí a óstálann an Láraonad Comhordúcháin 21

BROLLACH

TÁ Ríocht na Beilge,

Poblacht na Fraince,

Poblacht na Laitvia,

Poblacht na Portaingéile,

Ríocht na Spáinne,

DÁ nGAIRTEAR NA “COMHALTAÍ” ANSEO FEASTA,

DE BHRÍ gur príomhghnéithe iad acmhainní géiniteacha miocróbacha agus na sonraí a bhaineann leo chun na heolaíochtaí beatha agus an bhiteicneolaíocht a fhorbairt a thuilleadh;

DE BHRÍ go bhfuil an tairiscint atá ann faoi láthair maidir le hacmhainní géiniteacha miocróbacha scaipthe agus nach féidir le haon tír aonair cumhdach iomlán na bithéagsúlachta miocróbaí agus na seirbhísí gaolmhara a chur ar fáil;

DE BHRÍ go bhfuil gá le heagraíocht Eorpach uileghabhálach na mbonneagar dáilte náisiúnta chun an úsáid is fearr a bhaint as an acmhainneacht atá ann faoi láthair, bearnaí a líonadh agus aghaidh a thabhairt ar riachtanais na biteicneolaíochta;

DE BHRÍ gur sainaithníodh leis an bhFóram Straitéiseach Eorpach um Bonneagair Thaighde gurb é MIRRI an Bonneagar Taighde Eorpach dáilte chun tacú leis an staidéar ar acmhainní géiniteacha miocróbacha;

DE BHRÍ gurb é cuspóir MIRRI-EIRC bonneagar taighde dáilte uile-Eorpach a bhunú, a oibriú agus a fhorbairt, bonneagar lena soláthraítear rochtain éascaithe ar mhiocrorgánaigh ardcháilíochta, ar a ndíorthaigh agus ar shonraí agus ar sheirbhísí gaolmhara chun taca a chur faoi Thaighde, Forbairt agus Nuálaíocht sa mhicribhitheolaíocht, sna heolaíochtaí beatha agus sa bhiteicneolaíocht;

AG AITHINT DÓIBH, i gcás gach Comhalta, go gcuirfidh MIRRI-ERIC ar a gcumas dóibh tacar cuimsitheach acmhainní agus seirbhísí a chomhordú agus a fhrithpháirtiú chun tairbhe an Limistéir Eorpaigh Taighde agus Nuálaíochta agus a phobal eolaíochta;

AG RANNCHUIDIÚ le struchtúrú thírdhreach an Bhonneagair Taighde Eorpaigh chun oibriú agus comhroinnt acmhainní atá éifeachtúil, sineirgisteach agus comhordaithe a bhaint amach, ag a bhfuil cleachtais atá comhchuibhithe go trasnáisiúnta atá dírithe ar shármhaitheas eolaíochta chun tairbhe phobal taighde na micribhitheolaíochta, na nuálaíochta tionsclaíche agus na sochaí i gcoitinne;

ÓS RUD É go spreagfaidh MIRRI-ERIC forbairt eolaíoch agus theicneolaíoch na réigiún Eorpach, go gcuirfidh sé borradh faoi iomaíochas na forbartha táirgí agus seirbhísí sna hearnálacha éagsúla den bhiteicneolaíocht agus go ngníomhóidh sé mar spreagadh d’infheistíocht agus don chruthú post i dtíortha na hEorpa;

DE BHRÍ go n-iarann na Comhaltaí ar an gCoimisiún Eorpach MIRRI-ERIC a bhunú, de réir Rialachán (AE) 723/2009 ón gComhairle, mar a athbhreithníodh é ina dhiaidh sin, mar eintiteas dlítheanach de chuid an Chuibhreannais don Bhonneagar Taighde Eorpach (ERIC);

TAR ÉIS COMHAONTÚ MAR A LEANAS:

CAIBIDIL 1

GNÉITHE FÍOR-RIACHTANACHA

Airteagal 1 Ainm an ERIC Is é an t-ainm a bheidh ar an mBonneagar Taighde, An Bonneagar Taighde um Acmhainní Miocróbacha – Cuibhreannas don Bhonneagar Taighde Eorpach, dá ngairtear anseo feasta “MIRRI-ERIC”.

Airteagal 2 An oifig chláraithe Beidh oifig chláraithe MIRRI-ERIC lonnaithe i gcathair Braga, ar chríoch Phoblacht na Portaingéile, dá ngairtear “an Comhalta atá ina óstach ar an oifig chláraithe” anseo feasta.

Airteagal 3 Cúraimí agus gníomhaíochtaí MIRRI-ERIC 1. Is é an misean atá ag MIRRI-ERIC freastal ar úsáideoirí na Bitheolaíochta agus an Bhitionscail trí rochtain ar raon leathan bithacmhainní agus sonraí ar ardchaighdeán a éascú ar bhealach atá comhlíontach ó thaobh an dlí de. Trí rochtain ar shaineolas daonna a chur ar fáil agus trí ardán comhoibritheach a sholáthar d’inbhuanaitheacht fhadtéarmach na bithéagsúlachta miocróbaí, a bhuí le MIRRI-ERIC cuirfear leis an eolas agus cuirfear an fhorbairt ghairmiúil chun cinn. 2. Is é an príomhchúram a bheidh ar MIRRI-ERIC bonneagar taighde uile-Eorpach de Lárionaid um Acmhainní Bitheolaíocha sa réimse miocróbach (mBRCanna) a bhunú, a oibriú agus a fhorbairt chun a áirithiú go mbeidh rochtain ar acmhainní agus ar sheirbhísí gaolmhara ar ardcháilíocht, agus go mbeidh saoráidí úrscothacha ann freisin. 3. Beidh pearsantacht dhlítheanach ag MIRRI-ERIC ón dáta a ghabhfaidh éifeacht leis an gCinneadh Cur Chun Feidhme ón gCoimisiún lena mbunaítear é mar ERIC. Beidh an inniúlacht dhlíthiúil is fairsinge aige i ngach Ballstát i gcomhréir leis an Rialachán ón Aontas agus le dlí náisiúnta an Bhallstáit sin. Féadfaidh sé, go háirithe, maoin inchorraithe, réadmhaoin agus maoin intleachtúil a fháil agus a dhiúscairt, féadfaidh sé an mhaoin sin a bheith faoina úinéireacht, agus féadfaidh sé conarthaí a thabhairt i gcrích agus a bheith ina pháirtí in imeachtaí dlíthiúla. 4. Saothróidh MIRRI-ERIC a phríomhchúram ar bhonn neamheacnamaíoch. Féadfaidh MIRRI-ERIC gníomhaíochtaí eacnamaíocha teoranta a dhéanamh ar choinníoll go bhfuil dlúthbhaint acu lena phríomhchúram agus nach gcuireann siad gnóthú an chúraim sin i gcontúirt. Aon ioncam a ghintear leis na gníomhaíochtaí eacnamaíocha teoranta sin, úsáidfidh MIRRI-ERIC é chun tacú lena mhisean. 5. Déanfaidh MIRRI-ERIC na gníomhaíochtaí seo a leanas: a. rochtain, atá faoi chosaint dlí agus atá comhlíontach de réir na reachtaíochta, ar acmhainní miocróbacha barántúla agus ar shonraí gaolmhara in mBRCanna a chur chun cinn, chun soláthar cuimsitheach d’ábhar bitheolaíoch don phobal taighde a choinneáil ar bun; b. an Timpeallacht Oibre Chomhoibríoch (CWE) agus an Córas Faisnéise MIRRI (MIRRI-IS) a thógáil chun pointe rochtana aonair ar acmhainní miocróbacha agus ar shonraí gaolmhara, ar sheirbhísí miocróbacha úrscothacha, lena n-áirítear seirbhísí digiteacha, agus ar ardáin shaineolacha agus theicniúla a chur ar fáil; c. comhlántacht mBRCanna agus idir-inoibritheacht a dtairiscintí sonraí a áirithiú i gcomhair fheidhmiú MIRRI-IS; d. bainistíocht cáilíochta a bhunú agus a chur chun feidhme, lena n-áirítear nósanna imeachta caighdeánaithe, dea-chleachtais agus uirlisí iomchuí chun cáilíocht na n-acmhainní, na sonraí gaolmhara agus na seirbhísí arna ndéanamh a mhéadú; e. caidreamh a bhunú le Bonneagair Taighde Eorpacha eile agus le heagraíochtaí ábhartha eile chun cur le tréithriú na n-acmhainní géiniteacha atá á gcoinneáil in MIRRI-ERIC agus chun cur le cainníocht agus cáilíocht na faisnéise a bhaineann leis an mBonneagar Taighde; f. taighde a mheaitseáil agus seirbhísí a chomhthiomsú le haghaidh institiúidí poiblí agus príobháideacha agus gníomhaíochtaí comhpháirteacha a sheoladh; g. rochtain a sholáthar d’úsáideoirí seachtracha ar ábhar, ar shaineolas agus ar shaoráidí eolaíocha Chomhpháirtithe MIRRI-ERIC, rochtain a chomhordófar ionas go mbeidh taighdeoirí in ann taighde inmheánach a dhéanamh ar acmhainní géiniteacha miocróbacha; h. oideachas agus oiliúint a sholáthar do bhaill foirne mBRCanna, do mhic léinn agus d’úsáideoirí, i réimse na micribhitheolaíochta, amhail an tacsanomaíocht, teicnící sainaitheanta agus caomhnaithe agus i réimse na biteicneolaíochta, amhail an bhithshirtheoireacht, saothrú, optamú tréithchineálacha agus coipeadh; i. aon ghníomhaíocht ghaolmhar eile is gá a dhéanamh chun a mhisean a bhaint amach. 6. Gabhfaidh raon feidhme uile-Eorpach le gníomhaíochtaí MIRRI-ERIC agus cothófar leo barr feabhais maidir le taighde eolaíoch agus in earnáil na bitionsclaíochta sa réimse miocróbach san Eoraip agus coimeádfaidh siad suas le héilimh na bpobal acadúil agus tionsclaíoch ar bhonn leanúnach. Ar an gcaoi sin, rannchuideoidh MIRRI-ERIC le méadú ar úsáid agus leathadh an eolais agus rannchuideoidh sé freisin le torthaí ar ghníomhaíochtaí taighde atá bunaithe ar mBRC a optamú ar fud na hEorpa agus ar fud an domhain. 7. Beidh an trédhearcacht, an fhreagrúlacht, an fheasacht eiticiúil, an comhlíonadh dlíthiúil, an oscailteacht, an chóir chomhionann agus an neamh-idirdhealú mar threoir ag gníomhaíochtaí MIRRI-ERIC.

Airteagal 4 Fad Bunaítear MIRRI-ERIC go ceann tréimhse ama éiginnte. Féadfar é a fhoirceannadh i gcomhréir le hAirteagal 5 de na Reachtanna.

Airteagal 5 Foirceannadh 1. Is de thoradh cinneadh ó Thionól na gComhaltaí i gcomhréir le hAirteagal 17(8)(c) de na Reachtanna agus i gcomhréir iomlán leis an Dlí Infheidhme mar a shainítear le hAirteagal 36 de na Reachtanna a dhéanfar MIRRI-ERIC a fhoirceannadh. 2. Gan moill mhíchuí agus, in aon chás, laistigh de 10 lá tar éis ghlacadh an chinnidh MIRRI-ERIC a fhoirceannadh, tabharfaidh MIRRI-ERIC fógra don Choimisiún Eorpach faoin gcinneadh. 3. Gan dochar d’Airteagal 6 de na Reachtanna, aon sócmhainn agus dliteanas a bheidh fágtha tar éis fiacha MIRRI-ERIC a bheith íoctha, comhroinnfear ar na Comhaltaí iad i gcoibhneas lena ranníocaíocht iarbhír le MIRRI-ERIC tráth an díscaoilte. 4. Gan moill mhíchuí agus, in aon chás, laistigh de 10 lá ó dhúnadh an nós imeachta foirceanta, tabharfaidh MIRRI-ERIC fógra faoi sin don Choimisiún. 5. Tiocfaidh deireadh le MIRRI-ERIC an lá a fhoilseoidh an Coimisiún Eorpach an fógra iomchuí in Iris Oifigiúil an Aontais Eorpaigh.

Airteagal 6 Dliteanas na gComhaltaí agus na mBreathnóirí 1. Beidh MIRRI-ERIC faoi dhliteanas i leith a chuid fiach. 2. Níl na Comhaltaí ná na Breathnóirí faoi dhliteanas comhpháirteach i leith fhiacha MIRRI-ERIC. Maidir le dliteanas airgeadais na gComhaltaí agus na mBreathnóirí i leith fhiacha MIRRI-ERIC, beidh sé teoranta dá ranníocaíocht féin a soláthraíodh do MIRRI-ERIC mar a shonraítear in Airteagal 25 de na Reachtanna. 3. Gheobhaidh MIRRI-ERIC árachas iomchuí chun na rioscaí atá sonrach do cheapadh agus d’oibriú MIRRI-ERIC a chumhdach.

Airteagal 7 Beartas Rochtana 1. Ábhar miocróbach bitheolaíoch, sonraí gaolmhara i mbunachair sonraí, eolas agus seirbhísí atá cleamhnaithe le Comhpháirtithe MIRRI-ERIC nó atá forbartha aige, is nithe iad sin a sholáthróidh MIRRI-ERIC do thaighdeoirí, d’institiúidí bitionscail agus do Ghníomhaireachtaí díláraithe an Aontais amhail an tÚdarás Eorpach um Shábháilteacht Bia nó an Lárionad Eorpach um Ghalair a Chosc agus a Rialú. Áiritheoidh MIRRI-ERIC go n-urramófar na coinníollacha maidir le húsáid an ábhair bhitheolaíoch mhiocróbaigh arna socrú ag na soláthraithe ábhair agus na soláthraithe sonraí a chleamhnaíonn a mbunachair sonraí le MIRRI-ERIC. 2. Níor cheart a thuiscint le haon fhoráil sna Reachtanna sin go bhfuiltear ag iarraidh srian a chur ar cheart Chomhpháirtithe MIRRI-ERIC cinneadh a dhéanamh maidir le rochtain a thabhairt ar aon sampla agus ar aon sonraí. 3. Ní dháilfear ábhar miocróbach ach ar dhaoine bona fide atá ag feidhmiú i dtimpeallacht ghairmiúil atá oiriúnach chun ábhar beo an ghrúpa bithghuaise atá i gceist a láimhseáil. Nuair is iomchuí, cuirfear bearta bithshlándála feabhsaithe chun cinn. 4. Déanfar meastóireacht ar iarrataí ó dhaoine aonair agus/nó ó thionscadail ar rochtain a fháil ar shuiteálacha eolaíocha Chomhpháirtithe MIRRI-ERIC. An nós imeachta um meastóireacht agus na critéir arna n-úsáid, leagfar amach iad sna Rialacha Oibríochta atá le glacadh ag Tionól na gComhaltaí i gcomhréir le hAirteagal 17(7)(c) agus (e) de na Reachtanna. I gcás ar bith, leis an bpróiseas meastóireachta measfar fiúntas eolaíoch agus beidh sé trédhearcach, cothrom agus neamhchlaonta. 5. Déanfar faireachán ar an rochtain agus tomhaisfear sásamh na n-úsáideoirí le sásra aiseolais mar chuid den dearbhú cáilíochta chun feabhas a chur go leanúnach ar an rochtain. 6. Leagfar amach an Beartas Rochtana sna Rialacha Oibríochta atá le glacadh ag Tionól na gComhaltaí i gcomhréir le hAirteagal 17(7)(c) agus (e) de na Reachtanna.

Airteagal 8 Beartas um Meastóireacht Eolaíoch 1. Gach 5 bliana, déanfar meastóireacht eolaíoch ar ghníomhaíochtaí, ar sheirbhísí agus ar ardáin MIRRI-ERIC. Is painéal neamhspleách seachtrach idirnáisiúnta den cháilíocht is airde a dhéanfaidh an mheastóireacht. Déanfaidh an painéal sin an tuarascáil mheastóireachta a chur le chéile agus a chur faoi bhráid Thionól na gComhaltaí. 2. Leagfar amach an Beartas um Meastóireacht Eolaíoch sna Rialacha Oibríochta atá le glacadh ag Tionól na gComhaltaí i gcomhréir le hAirteagal 17(7)(c) agus (e) de na Reachtanna.

Airteagal 9 Beartas um Scaipeadh 1. Cuirfidh MIRRI-ERIC chun cinn a ghníomhaíochtaí agus an chaoi a n-úsáidtear iad i dtaighde, i dtionscadail nuálacha agus san ardoideachas. 2. Leis an mBeartas um Scaipeadh tabharfar tuairisc ar na spriocghrúpaí éagsúla, agus úsáidfidh MIRRI-ERIC roinnt bealaí chun teagmháil a dhéanamh leis na spriocghrúpaí, amhail an suíomh gréasáin, an tairseach um Thimpeallacht Oibre Chomhoibríoch, ceardlanna agus cúrsaí oiliúna, na meáin shóisialta agus trí bheith i láthair ag comhdhálacha. 3. Leagfar amach an Beartas um Scaipeadh sna Rialacha Oibríochta atá le glacadh ag Tionól na gComhaltaí i gcomhréir le hAirteagal 17(7)(c) agus (e) de na Reachtanna.

Airteagal 10 Cearta Maoine Intleachtúla 1. Ní léifear aon ní sna Reachtanna sin lena n-athrófar raon feidhme agus cur i bhfeidhm na gComhaontuithe um Chearta Maoine Intleachtúla agus um Chomhroinnt Sochar arna gcinneadh faoi dhlíthe, rialacháin agus comhaontuithe idirnáisiúnta ábhartha na gComhaltaí. 2. Maidir le Maoin Intleachtúil a mhalartú agus a chomhtháthú idir na Comhaltaí, a n-eintitis ionadaíocha agus a gComhpháirtithe trí bhíthin foráil chonarthach ábhartha, beidh sé faoi réir na Rialacha Oibríochta atá le glacadh ag Tionól na gComhaltaí i gcomhréir le hAirteagal 17(7)(c) agus (e) de na Reachtanna. 3. Maidir le Cearta Maoine Intleachtúla a bhaineann le sonraí, torthaí agus eolas eile arna dtáirgeadh agus arna bhforbairt laistigh de ghníomhaíochtaí MIRRI-ERIC, beidh siad faoi úinéireacht na n-eintiteas a ghinfidh iad. 4. Déanfar idirbheartaíocht maidir leis na Cearta Maoine Intleachtúla a ghineann úsáideoirí mar thoradh ar rochtain ar acmhainní nó ar shuiteálacha eolaíocha MIRRI-ERIC, agus é mar aidhm ag an idirbheartaíocht chéanna go mbainfidh an t-úsáideoir agus MIRRI-ERIC nó Comhpháirtí lena mbaineann úsáid chothrom as na cearta sin, agus a n-ionchur féin á chur san áireamh. 5. Soláthróidh MIRRI-ERIC treoraíocht do thaighdeoirí lena áirithiú, maidir le taighde a dhéanfar trí leas a bhaint as ábhar agus sonraí arna gcur ar fáil trí bhíthin MIRRI-ERIC, gur laistigh de chreat lena n-aithnítear cearta úinéirí sonraí agus príobháideacht daoine aonair a dhéanfar an taighde sin.

Airteagal 11 An Beartas Fostaíochta 1. Tá MIRRI-ERIC tiomanta do chomhionannas deiseanna agus ní dhéanfaidh sé idirdhealú in aghaidh aon duine ar fhoras an chine, an bhunaidh eitnigh, na hinscne, an chreidimh, an mhíchumais, an treoshuímh ghnéasaigh nó ar aon fhoras eile. 2. Beidh nósanna imeachta roghnúcháin le haghaidh iarratasóirí ar phoist foirne MIRRI-ERIC trédhearcach agus neamh-idirdhealaitheach agus urramófar leo prionsabal an chomhionannais deiseanna. 3. Le conarthaí fostaíochta leanfar dlíthe agus rialacháin náisiúnta na tíre ina bhfostaítear an fhoireann agus inar gnách dóibh a ngníomhaíochtaí a dhéanamh. 4. Leagfar amach an Beartas Fostaíochta sna Rialacha Oibríochta atá le glacadh ag Tionól na gComhaltaí i gcomhréir le hAirteagal 17(7)(c) agus (e) de na Reachtanna.

Airteagal 12 Beartas um Sholáthar 1. Caithfidh MIRRI-ERIC le hiarrthóirí agus le táirgeoirí soláthair ar bhonn cothrom agus gan idirdhealú. Le Beartas MIRRI-ERIC um Sholáthar urramófar prionsabail na trédhearcachta, an neamh-idirdhealaithe agus na hiomaíochta oscailte. 2. Leagfar amach Beartas MIRRI-ERIC um Sholáthar sna Rialacha Oibríochta atá le glacadh ag Tionól na gComhaltaí i gcomhréir le hAirteagal 17(7)(c) agus (e) de na Reachtanna.

CAIBIDIL 2

COMHALTAÍ AGUS BREATHNÓIRÍ

Airteagal 13 Coinníollacha a bhaineann le bheith ina Chomhalta nó ina Bhreathnóir 1. I gcomhréir le hAirteagal 9(1) den Rialachán, féadfaidh Ballstáit den Aontas Eorpach, tíortha comhlachaithe, tríú tíortha seachas tíortha comhlachaithe agus eagraíochtaí idir-rialtasacha a bheith ina Chomhalta de MIRRI-ERIC nó ina Bhreathnóir ar MIRRI-ERIC. 2. Liostaítear na Comhaltaí, na Breathnóirí agus a n-eintitis a bhfuil ionadaíocht á déanamh acu in Iarscríbhinn 1, iarscríbhinn a choinneoidh MIRRI-ERIC cothrom le dáta. 3. Aon tír nó aon eagraíocht idir-rialtasach a liostaítear i mír 1 den Airteagal seo ar mian léi a bheith ina Comhalta de MIRRI-ERIC nó a bheith ina Breathnóir ar MIRRI-ERIC, eiseoidh sí iarraidh i scríbhinn do Chathaoirleach Thionól na gComhaltaí, i mBéarla, ina dtabharfar tuairisc ar an gcaoi a rannchuideoidh sí le cúraimí agus gníomhaíochtaí MIRRI-ERIC de réir mar a shainítear iad in Airteagal 3 de na Reachtanna agus ar an gcaoi a n-urramóidh sí oibleagáidí na gComhaltaí agus na mBreathnóirí mar a shainítear iad in Airteagail 14 agus 15 de na Reachtanna faoi seach. Is é Tionól na gComhaltaí a dhéanfaidh scrúdú ar an iarratas, i gcomhairle leis an mBord Comhairleach. Beidh an ligean isteach faoi réir cinneadh ó Thionól na gComhaltaí i gcomhréir le hAirteagal 17(7)(g) de na Reachtanna. 4. Is é Cathaoirleach Thionól na gComhaltaí a chuirfidh an t-iarratasóir ar an eolas i scríbhinn faoin gcinneadh (ligean isteach nó diúltú) ó Thionól na gComhaltaí.

Airteagal 14 CEARTA AGUS OIBLEAGÁIDÍ NA gCOMHALTAÍ 1. Gan dochar d’aon cheart nó d’aon oibleagáid, mar a luaitear i bhforálacha eile de na Reachtanna seo é, déanfaidh gach Comhalta an méid seo a leanas: a. suas le triúr toscairí a cheapadh le haghaidh Thionól na gComhaltaí agus an toscaire ag a bhfuil cearta vótála thar ceann an Chomhalta a léiriú; b. Nód Náisiúnta a bhunú agus Comhordaitheoir Náisiúnta a cheapadh, rud a áiritheoidh go soláthróidh na Comhpháirtithe atá lonnaithe ar chríoch an Chomhalta rochtain, laistigh den chreat dlíthiúil agus eiticiúil is infheidhme, ar acmhainní bitheolaíocha miocróbacha MIRRI-ERIC agus/nó ar shonraí agus/nó ar sheirbhísí gaolmhara faoi thacar coiteann caighdeán agus coinníollacha mar a shonraítear a thuilleadh i gCairt Chomhpháirtithe MIRRI-ERIC agus arna fhormheas ag Tionól na gComhaltaí; c. comhordú na gComhpháirtithe tríd an Nód Náisiúnta a áirithiú, rud a éascóidh an rochtain a bheidh ar acmhainní bitheolaíocha agus ar sheirbhísí agus ar shonraí gaolmhara; d. na rialacha a bhaineann le húsáid bhranda MIRRI-ERIC le haghaidh na ngníomhaíochtaí sin a dhéantar laistigh de chreat MIRRI-ERIC a leanúint; e. tacú le misean MIRRI-ERIC agus le cur chun feidhme Chlár Oibre MIRRI-ERIC; f. ranníocaíocht airgeadais bhliantúil a dhéanamh mar a shonraítear in Airteagal 25 de na Reachtanna; g. gealltanas a thabhairt go mbeidh sé ina chomhalta de MIRRI-ERIC ar feadh téarma 5 bliana ar a laghad. 2. Gan dochar d’aon cheart nó d’aon oibleagáid, mar a luaitear i bhforálacha eile de na Reachtanna seo nó de na dlíthe is infheidhme, agus i gcomhréir leis na módúlachtaí agus/nó leis na coinníollacha, mar a luaitear sna Rialacha Oibríochta, nó i gcinntí Thionól na gComhaltaí, tá sé de cheart ag gach Comhalta: a. a bheith rannpháirteach i rialachas MIRRI-ERIC, go háirithe i gcruinnithe Thionól na gComhaltaí, agus a bhfuil ceart vótála aige; b. comhaltaí chomhlachtaí MIRRI-ERIC a mholadh agus a thoghadh; c. tarraingt siar as MIRRI-ERIC i gcomhréir le hAirteagal 16 de na Reachtanna; d. rochtain ar MIRRI-ERIC agus ar a sheirbhísí agus ar a shonraí a thabhairt dá phobal taighde de réir na Rialacha Oibríochta; e. cead a thabhairt dá phobal taighde a bheith rannpháirteach i nglacadh na moltaí maidir le caighdeáin agus dea-chleachtas ábhartha MIRRI-ERIC; f. a bheith rannpháirteach i ngníomhaíochtaí uile MIRRI-ERIC. 3. Tabharfaidh gach Comhalta gealltanas i dtús go mbeidh sé ina chomhalta de MIRRI-ERIC ar feadh téarma 5 bliana ar a laghad. 4. Tar éis an chéad téarma de 5 bliana, féadfaidh Comhalta tarraingt siar as MIRRI-ERIC mar a thuairiscítear faoi Airteagal 16 de na Reachtanna.

Airteagal 15 Cearta agus oibleagáidí na mBreathnóirí 1. Déanfaidh gach Breathnóir tréaniarracht a bheith ina Chomhalta agus déanfaidh sé ranníocaíocht airgeadais bhliantúil mar a shonraítear in Airteagal 25 de na Reachtanna. 2. Tá sé de cheart ag gach Breathnóir: a. a bheith rannpháirteach, gan cearta vótála aige, i gcruinnithe Thionól na gComhaltaí; b. a bheith rannpháirteach i ngníomhaíochtaí áirithe MIRRI-ERIC a shainaithneoidh Tionól na gComhaltaí. 3. Ligfear Breathnóirí isteach ar feadh tréimhse 2 bhliain. Féadfaidh Breathnóir iarratas amháin a dhéanamh ar shíneadh 2 bhliain a chur le stádas Breathnóra. 4. Déanfar an stádas Breathnóra a fhoirceannadh nuair a ligfear isteach é mar Chomhalta, mar a fhoráiltear faoi Airteagal 13 de na Reachtanna, nó tar éis tharraingt siar nó fhoirceannadh an Bhreathnóra, mar a fhoráiltear faoi Airteagal 16 de na Reachtanna, nó tar éis dheireadh an stádais Breathnóra, mar a fhoráiltear faoi mhír 3.

Airteagal 16 Tarraingt siar Comhalta nó Breathnóra / Foirceannadh Comhaltais nó stádais Breathnóra 1. Tar éis na chéad 5 bliana d’aontachas MIRRI-ERIC, féadfaidh aon Chomhalta agus aon Bhreathnóir tarraingt siar as MIRRI-ERIC trí réamhfhógra 12 mhí a thabhairt i scríbhinn do Chathaoirleach Thionól na gComhaltaí. Beidh dáta an tarraingt siar i gcomhthráth le deireadh na bliana airgeadais. 2. I gcás ina gcuirfear tarraingt siar in iúl laistigh de níos lú ná 12 mhí roimh dheireadh na bliana airgeadais, tiocfaidh an tarraingt siar i bhfeidhm ag deireadh na bliana airgeadais ina dhiaidh sin. 3. Ní bheidh aon Chomhalta de MIRRI-ERIC ná aon Bhreathnóir ar MIRRI-ERIC, a scoireann de bheith ina Chomhalta nó ina Bhreathnóir, i dteideal na ranníocaíochtaí a dhéanfaidh sé le MIRRI-ERIC a éileamh ar ais. Beidh an Comhalta nó an Breathnóir sin faoi dhliteanas i gcónaí as na ranníocaíochtaí uile a bhí dlite fad agus a bhí sé ina Chomhalta de MIRRI-ERIC nó ina Bhreathnóir ar MIRRI-ERIC a dhéanamh. 4. I gcás Comhalta a bhfuil a tharraingt siar fógartha aige, ní bheidh ach cearta vótála aige le haghaidh cinneadh a mbeidh tionchar aige ar an gComhalta. 5. Féadfaidh Tionól na gComhaltaí a chinneadh Comhalta Mainneachtana nó Breathnóir Mainneachtana a fhoirceannadh, de réir Airteagal 17(7)(h) de na Reachtanna, ar choinníoll nár éirigh leis an gComhalta Mainneachtana nó leis an mBreathnóir Mainneachtana an sárú atá déanta aige a leigheas laistigh de 6 mhí tar éis dó fógra i scríbhinn a fháil faoin sárú sin ó Chathaoirleach Thionól na gComhaltaí. Comhalta Mainneachtana nó Breathnóir Mainneachtana a dhéanfar a fhoirceannadh, leanfaidh sé de bheith ag rannchuidiú le gníomhaíochtaí MIRRI-ERIC agus le buiséad MIRRI-ERIC go dtí go mbeidh éifeacht leis an bhfoirceannadh. Sa tréimhse sin, ní bheidh cearta vótála ag an gComhalta Mainneachtana le haghaidh cinntí nach mbeidh tionchar acu ar an gComhalta Mainneachtana.

CAIBIDIL 3

RIALÚ AGUS BAINISTIÚ MIRRI-ERIC

Airteagal 17 Tionól na gComhaltaí 1. Is é tionól na gComhaltaí comhlacht cinnteoireachta MIRRI-ERIC. Cinnfidh sé straitéis fhadtéarmach, rialachas agus forbairt MIRRI-ERIC. Cuirfidh an Stiúrthóir Feidhmiúcháin na cinntí sin i bhfeidhm, le cúnamh ó fhoireann an Láraonaid Comhordúcháin. 2. Comhdhéanfar Tionól na gComhaltaí ag an gcéad chruinniú de Thionól na gComhaltaí tar éis bhunú MIRRI-ERIC. 3. Is toscairí de Chomhaltaí MIRRI-ERIC a bheidh i dTionól na gComhaltaí. Déanfaidh suas le triúr toscairí arna gceapadh ag na Comhaltaí ionadaíocht ar gach Comhalta. Beidh vóta neamhroinnte amháin ag gach Comhalta de MIRRI-ERIC i dTionól na gComhaltaí. 4. Ceapfaidh Breathnóirí ionadaí amháin chun freastal ar chruinnithe Thionól na gComhaltaí i gcáil bhreathnóireachta. 5. Is é Cathaoirleach Thionól na gComhaltaí a dhéanfaidh Tionól na gComhaltaí a thionól: a. i ngnáthchruinnithe dhá uair sa bhliain ar a laghad; b. i gcruinnithe urghnácha, tráth ar bith, arna iarraidh sin don Stiúrthóir Feidhmiúcháin agus tar éis fógra a thabhairt do na Comhaltaí; c. i gcruinnithe urghnácha, tráth ar bith, arna iarraidh sin d’aon trian de na Comhaltaí ar a laghad. 6. Beidh córam ann ag cruinnithe Thionól na gComhaltaí agus beidh cinntí an chruinnithe ina cheangal ar MIRRI-ERIC i gcás ina gcomhlíonfar na coinníollacha seo a leanas: a. dhá thrian de na Comhaltaí a bheith i láthair ag an gcruinniú; b. tá tromlach na vótaí ag Ballstáit an Aontais Eorpaigh agus ag tíortha comhlachaithe go comhpháirteach. 7. Déanfaidh Tionól na gComhaltaí a dhícheall chun teacht ar chomhréiteach maidir le gach cinneadh. Má chliseann orthu teacht ar chomhréiteach, trí thromlach de dhá thrian de vótaí na gComhaltaí a bheidh i láthair agus ag vótáil, déanfaidh Tionól na gComhaltaí na nithe seo a leanas: a. an Stiúrthóir Feidhmiúcháin a cheapadh, a chur ar fionraí nó a bhriseadh as a phost; b. tuilleadh coistí, meithleacha agus fochomhlachtaí eile a bhunú, má mheastar gur gá sin, agus a gcomhdhéanamh agus a dtéarmaí tagartha a shainiú; c. aon leasú ar na beartais a shainítear sna Reachtanna seo a fhormheas; d. Clár Oibre bliantúil agus buiséad MIRRI-ERIC, mar aon le réamhchlár oibre agus buiséad réamhaisnéise le haghaidh na bliana ina dhiaidh sin, a ghlacadh; e. na Rialacha Oibríochta a fhormheas, lena n-áirítear na beartais atá iontu agus aon leasú ar na Rialacha Oibríochta, a bheidh faoi réir na Reachtanna seo agus an Dlí is infheidhme; f. tuarascálacha agus cuntais bhliantúla MIRRI-ERIC a fhormheas; g. ligean isteach Comhaltaí agus Breathnóirí nua a fhormheas; chomh maith le stádas athnuaite Breathnóra a fhormheas; h. comhaltas nó stádas breathnóra Comhaltaí Mainneachtana nó Breathnóirí Mainneachtana a fhoirceannadh, cás ina staonfaidh an Comhalta Mainneachtana ó vótáil; i. na ranníocaíochtaí ó na Comhaltaí agus ó na Breathnóirí, seachas ranníocaíochtaí airgid thirim in euro, a fhormheas, i gcomhréir le hAirteagal 25(5) agus 25(6) de na Reachtanna; j. an plean bunaíochta foirne arna mholadh ag an Stiúrthóir Feidhmiúcháin a fhormheas; k. ceapachán an iniúchóra airgeadais sheachtraigh agus fad an cheapacháin sin a fhormheas. 8. Beidh gá le formheas d’aontoil lúide aon vóta amháin de na Comhaltaí a bheidh i láthair agus ag vótáil maidir leis na cinntí a bhaineann leis na hábhair seo a leanas: a. aon leasú ar na Reachtanna seo agus ar na hIarscríbhinní a ghabhann leo nach luaitear faoi mhír 7 a fhormheas, agus é a chur san áireamh go mbeidh gá le comhaontú thromlach na mBallstát den Aontas Eorpach is Comhaltaí MIRRI-ERIC chun aon leasú a dhéanamh ar na Reachtanna; b. gach 5 bliana, cinneadh a dhéanamh maidir leis an mbuiséad go ceann 5 bliana agus maidir leis an táille bhliantúil le haghaidh Comhaltaí agus Breathnóirí is toradh air; c. MIRRI-ERIC a fhoirceannadh. 9. Toghfaidh Tionól na gComhaltaí an Cathaoirleach agus suas le beirt Leas-Chathaoirleach as toscaireachtaí na gComhaltaí trí thromlach simplí de vótaí na gComhaltaí a bheidh i láthair agus ag vótáil. Gabhfaidh an Leas-Chathaoirleach ionad an Chathaoirligh nuair a bheidh sé as láthair agus i gcás ina mbeidh coinbhleacht leasa ann. Toghfar an Cathaoirleach agus na Leas-Chathaoirligh ar feadh tréimhse oifige nach faide ná 2 bhliain. Ceadófar atoghadh uair amháin le haghaidh dara téarma nach faide ná 2 bhliain. Beidh an Cathaoirleach fós mar chuid de thoscaireacht an Chomhalta ach ní vótálfaidh sé thar ceann an Chomhalta sin. 10. Cinntí Thionól na gComhaltaí maidir le haon ábhar seachas na hábhair sin a shonraítear i míreanna 7 agus 8, déanfar iad trí thromlach simplí de vótaí na gComhaltaí a bheidh i láthair agus ag vótáil. 11. Maidir le cinntí Thionól na gComhaltaí lena ndéanfar difear díreach do chearta agus d’oibleagáidí na mBreathnóirí, go háirithe i leith mhír 7(e) agus mhír 8(b) agus i leith Airteagal (15)(2)(b) de na Reachtanna, beidh gá le comhairliúchán roimh ré leis na Breathnóirí sin.

Airteagal 18 An Stiúrthóir Feidhmiúcháin 1. Ceapfaidh Tionól na gComhaltaí an Stiúrthóir Feidhmiúcháin i gcomhréir le hAirteagal 17(7)(a) de na Reachtanna. Is é an Stiúrthóir Feidhmiúcháin ionadaí dlíthiúil MIRRI-ERIC. 2. Déanfaidh an Stiúrthóir Feidhmiúcháin an méid seo a leanas: a. MIRRI-ERIC, lena n-áirítear an Láraonad Comhordúcháin, a stiúradh agus a riar; b. baill foirne a cheapadh agus a bhriseadh as a bpost i gcomhréir leis na coinníollacha a leagfar amach sna Rialacha Oibríochta agus ag leanúint an plean bunaíochta foirne arna fhormheas ag Tionól na gComhaltaí i gcomhréir le hAirteagal 17(7)(j) de na Reachtanna; c. cinntí, cláir agus beartais a ullmhú, i gcomhar le Fóram na gComhordaitheoirí Náisiúnta, lena nglacadh ag Tionól na gComhaltaí; d. cinntí, cláir agus beartais a ghlacfaidh Tionól na gComhaltaí a chur chun feidhme; e. cruinnithe urghnácha de Thionól na gComhaltaí a iarraidh, i gcomhréir le hAirteagal 17(5) de na Reachtanna, f. clár oibre agus miontuairiscí na gcruinnithe uile de Thionól na gComhaltaí a ullmhú lena bhformheas ag Tionól na gComhaltaí; g. an tuarascáil bhliantúil agus an cuntas iniúchta a ullmhú agus a chur isteach lena bhformheas ag Tionól na gComhaltaí, mar a fhoráiltear in Airteagal 17(7)(f) de na Reachtanna; h. tograí maidir leis an straitéis i dtaca leis an gcomhar leis na Bonneagair Thaighde eile a ullmhú agus a chur faoi bhráid Thionól na gComhaltaí; i. an togra uathu siúd atá ag iarraidh a bheith ina gComhalta nó ina mBreathnóir nua a chur i láthair chun moladh a dhéanamh iad a ligean isteach i MIRRI-ERIC, mar a thabharfar tuairisc air sna Rialacha Oibríochta; j. meastóireacht a dhéanamh ar an Nód Náisiúnta agus ar Chomhpháirtithe na gComhaltaí nua, in éineacht leis an mBord Comhairleach, de réir na bprionsabal a shainítear sa Chairt Chomhpháirtithe. agus k. a bheith ina chathaoirleach ar Fhóram na gComhordaitheoirí Náisiúnta. 3. Féadfaidh Tionól na gComhaltaí cúraimí breise a chur de chúram ar an Stiúrthóir Feidhmiúcháin, cúraimí a leagfar amach sna Rialacha Oibríocha. 4. Soláthróidh an Stiúrthóir Feidhmiúcháin an méid seo a leanas, go háirithe, do Thionól na gComhaltaí: a. ag deireadh gach bliana airgeadais, an dréachtchlár oibre lena n-áirítear an buiséad le haghaidh na bliana ina dhiaidh sin, ina mbeidh na míreanna ioncaim agus speansas uile a bhfuiltear ag súil leo; b. ag tús gach bliana airgeadais, ráiteas an chuntais iniúchta ón mbliain roimhe sin, i gcomhréir le hAirteagal 17(7)(f) de na Reachtanna.

Airteagal 19 Fóram na gComhordaitheoirí Náisiúnta 1. Beidh Fóram na gComhordaitheoirí Náisiúnta comhdhéanta den Stiúrthóir Feidhmiúcháin agus de Chomhordaitheoir Náisiúnta gach Comhalta. I gcruinnithe Fhóram na gComhordaitheoirí Náisiúnta, féadfaidh suas le beirt saineolaithe arna gceapadh go hoifigiúil ag an gComhalta a bheith ann in éineacht leis an gComhordaitheoir Náisiúnta. Déanfaidh an Stiúrthóir Feidhmiúcháin cathaoirleacht ar Fhóram na gComhordaitheoirí Náisiúnta. Toghfaidh Fóram na gComhordaitheoirí Náisiúnta suas le beirt Leas-Chathaoirleach as measc a Chomhaltaí. 2. Beidh freagracht ar Fhóram na gComhordaitheoirí Náisiúnta as na nithe seo a leanas: a. rannchuidiú agus tacú leis an Stiúrthóir Feidhmiúcháin i bhforbairt an dréachtchláir oibre bhliantúil agus dréachtbhuiséid, mar aon le réamh-dhréachtchlár oibre agus dréachtbhuiséad le haghaidh an dá bhliain ina dhiaidh sin; b. tacú leis an Stiúrthóir Feidhmiúcháin i bhforghníomhú an Chláir Oibre agus idirghníomhaíocht éifeachtúil a chumasú idir MIRRI-ERIC agus na Comhpháirtithe. 3. Tionólfar Fóram na gComhordaitheoirí Náisiúnta i ngnáthchruinniú dhá uair sa bhliain ar a laghad. Tionólfaidh an Stiúrthóir Feidhmiúcháin cruinnithe Fhóram na gComhordaitheoirí Náisiúnta.

Airteagal 20 An Láraonad Comhordúcháin 1. Beidh Láraonad Comhordúcháin MIRRI-ERIC comhdhéanta de dhá roinn dháilte, an Oifig Chláraithe a bheidh lonnaithe i gcathair Braga, ar chríoch Phoblacht na Portaingéile, agus an Mol um Thimpeallacht Oibre Chomhoibríoch a bheidh ag feidhmiú i gcathair Paterna, ar chríoch Ríocht na Spáinne. 2. Is in iarscríbhinn 3 a thugtar tuairisc ar struchtúr eagrúcháin, suíomh agus bonneagar fisiciúil an Láraonaid Comhordúcháin, chomh maith le tuairisc ar ranníocaíochtaí airgid thirim agus ar ranníocaíochtaí comhchineáil na gComhaltaí atá ina n-óstach ar an oifig chláraithe agus an Mhoil um Thimpeallacht Oibre Chomhoibríoch. 3. Tabharfaidh an Láraonad Comhordúcháin cúnamh don Stiúrthóir Feidhmiúcháin maidir leis na nithe seo a leanas: a. bainistíocht agus riarachán ginearálta MIRRI-ERIC, lena n-áirítear an bhainistíocht airgeadais agus tuairisciú airgeadais; b. na cruinnithe rialachais agus bainistíochta uile a eagrú; c. pointe lárnach le haghaidh cumarsáid leis na páirtithe leasmhara, obair leantach ar éileamh an mhargaidh agus cur chun cinn an bhonneagair; d. córas rochtana na n-úsáideoirí agus seirbhísí coiteanna a eagrú agus a rialú; e. tacú le seirbhísí i réimse na n-ábhar rialála, na bainistíochta cáilíochta, TFC; f. cur chun feidhme an Chláir Oibre.

Airteagal 21 An Bord Comhairleach 1. I gcomhréir le hAirteagal 17(7)(b) de na Reachtanna, bunófar Bord Comhairleach neamhspleách chun comhairle a chur ar Thionól na gComhaltaí maidir le haon ábhar eolaíoch agus straitéiseach a bheidh ábhartha do MIRRI-ERIC. Déanfaidh Tionól na gComhaltaí cinneadh maidir le téarmaí tagartha an Bhoird Chomhairligh. 2. Is saineolaithe neamhspleácha a bheidh ar an mBord Comhairleach. Ceapfaidh siad saineolaí amháin mar Chathaoirleach ar an mBord Comhairleach. 3. Tiocfaidh an Bord Comhairleach le chéile uair amháin sa bhliain ar a laghad.

Airteagal 22 An Bord Eitice 1. I gcomhréir le hAirteagal 17(7)(b) de na Reachtanna, bunófar Bord Eitice neamhspleách chun comhairle a chur ar Thionól na gComhaltaí maidir le haon ábhar eiticiúil a bheidh ábhartha do MIRRI-ERIC. Déanfaidh Tionól na gComhaltaí cinneadh maidir le téarmaí tagartha an Bhoird Eitice. 2. Is saineolaithe neamhspleácha a bheidh ar an mBord Eitice. Ceapfaidh siad saineolaí amháin mar Chathaoirleach ar an mBord Eitice. 3. Tiocfaidh an Bord Eitice le chéile uair amháin sa bhliain ar a laghad.

Airteagal 23 Rialacha Oibríochta 1. Leis na Rialacha Oibríochta, sonrófar eagrú na hoibre idir Comhaltaí, Breathnóirí, comhlachtaí rialachais agus bainistíochta agus Comhpháirtithe MIRRI-ERIC, eagrófar bainistíocht MIRRI-ERIC agus saineofar na módúlachtaí comhair idir na Comhaltaí, na Breathnóirí, na Comhlachtaí Rialachais agus na Comhpháirtithe. 2. Is é Tionól na gComhaltaí a bhunóidh na Rialacha Oibríochta, lena n-áirítear a nuashonruithe, i gcomhréir le hAirteagal 17(7)(e) de na Reachtanna. 3. Beidh na beartais a luaitear faoi Airteagail 7 go 12 agus faoi Airteagail 29 go 32 de na Reachtanna ina gcuid de na Rialacha Oibríochta.

CAIBIDIL 4

AIRGEADAS

Airteagal 24 Acmhainní MIRRI-ERIC 1. Úsáidfear buiséad MIRRI-ERIC le haghaidh oibriú MIRRI-ERIC. Is éard atá ann den chuid is mó costais an Stiúrthóra Feidhmiúcháin, an Láraonaid Comhordúcháin agus chur chun feidhme na gClár Oibre. 2. Is éard a bheidh in acmhainní MIRRI-ERIC: a. ranníocaíochtaí airgeadais bliantúla Comhaltaí agus Breathnóirí; b. ranníocaíochtaí ó na Comhaltaí atá ina n-óstach ar an Láraonad Comhordúcháin; c. deontais agus aon ranníocaíocht eile ó aon tríú páirtí, lena n-áirítear tabhartais ó dhaoine aonair agus ó eintitis dhlítheanacha, a bheidh faoi réir formheas ó Thionól na gComhaltaí; d. aon ioncam a gheobhaidh MIRRI-ERIC le haghaidh seirbhísí arna soláthar do thríú páirtithe; e. ranníocaíochtaí deonacha ó Chomhaltaí nó ó Bhreathnóirí.

Airteagal 25 Ranníocaíochtaí Airgeadais 1. Rannchuideoidh gach Comhalta agus gach Breathnóir le buiséad MIRRI-ERIC. Mura gcomhaontóidh Tionól na gComhaltaí a mhalairt, déanfar ranníocaíochtaí in airgead tirim (Euro). 2. Beidh ranníocaíocht gach Comhalta agus ranníocaíocht gach Breathnóra i gcomhréir leis an ranníocaíocht airgeadais arna ríomh mar a leagtar síos in iarscríbhinn 2. 3. Bunófar leibhéal na ranníocaíochtaí ó na Comhaltaí agus ó na Breathnóirí le haghaidh tréimhse 5 bliana airgeadais agus formheasfaidh Tionól na gComhaltaí é i gcomhréir le hAirteagal 17(8)(b) de na Reachtanna. 4. I gcás aontachas, tarraingt siar nó foirceannadh Comhaltaí nó Breathnóirí le linn tréimhse 5 bliana leanúnach, ní athrófar ranníocaíochtaí na gComhaltáí agus na mBreathnóirí eile. 5. Agus iad i gcomhréir leis an gClár Oibre agus leis na rialacha ábhartha, mar a d’fhormheas Tionól na gComhaltaí, féadfaidh Comhaltaí rannchuidiú go páirteach trí bhíthin ranníocaíochtaí comhchineáil le buiséad coiteann MIRRI-ERIC. 6. Ní chuirfear Ranníocaíochtaí Comhchineáil san áireamh ach amháin i bhfoirm ranníocaíochta éifeachtaí agus inchainníochtaithe le MIRRI-ERIC, lena n-áirítear pearsanra ar iasacht, agus a chomhaontaigh Tionól na gComhaltaí. Tiocfaidh Tionól na gComhaltaí ar chomhaontú, de bhun Airteagal 17(7)(i) de na Reachtanna, maidir le córas cuntasaíochta, rialacha maidir le glacadh le ranníocaíochtaí comhchineáil agus maidir le sannadh a luacha.

Airteagal 26 Prionsabail bhuiséadacha, cuntais agus iniúchadh 1. Is í Bliain Airgeadais MIRRI-ERIC an bhliain féilire. 2. Beidh buiséad MIRRI-ERIC faoi réir cheanglais an Dlí is infheidhme, mar a shainítear faoi Airteagal 36 de na Reachtanna, a thagraíonn d’ullmhú, do chomhdú agus d’fhoilsiú na gcuntas, agus cuirfear i láthair na cuntais i gcomhréir le prionsabail na trédhearcachta. 3. Déanfaidh comhlacht iniúchóireachta aitheanta cuntais MIRRI-ERIC a iniúchadh go bliantúil agus beidh tuarascáil ar bhainistíocht bhuiséadach agus airgeadais na Bliana Airgeadais roimhe sin ag gabháil leo. 4. I gcomhréir le hAirteagal 17(7)(f) de na Reachtanna, formheasfaidh Tionól na gComhaltaí na cuntais iniúchta agus an tuarascáil ar bhainistíocht bhuiséadach agus airgeadais na Bliana Airgeadais roimhe sin laistigh de 6 mhí ó dheireadh na Bliana Airgeadais sin.

Airteagal 27 Díolúine ó cháin agus díolúine ó dhleacht mháil 1. Díolúintí CBL bunaithe ar Airteagal 143(1)(g) agus ar Airteagal 151(1)(b) de Threoir 2006/112/CE ón gComhairle agus i gcomhréir le hAirteagail 50 agus 51 de Rialachán Cur Chun Feidhme (AE) Uimh. 282/2011 ón gComhairle, beidh siad teoranta do cheannacháin earraí nó seirbhísí a dhéanfaidh MIRRI-ERIC, mar a shainítear in Airteagal 9(1) de Rialachán (CE) Uimh. 723/2009 ón gComhairle an 25 Meitheamh 2009 maidir le creat dlíthiúil an Chomhphobail maidir le Cuibhreannas don Bhonneagar Taighde Eorpach (ERIC), atá le húsáid go hoifigiúil agus go heisiach ag MIRRI-ERIC, ar choinníoll go ndéanfar ceannachán den sórt sin le haghaidh ghníomhaíochtaí neamheacnamaíocha MIRRI-ERIC i gcomhréir lena ghníomhaíochtaí agus lena n-aghaidh sin amháin. 2. Beidh Díolúintí CBL teoranta do cheannacháin ar mó a luach ná EUR 300. 3. Díolúintí ó dhleacht mháil bunaithe ar Airteagal 12 de Threoir 2008/118/CE ón gComhairle, beidh siad teoranta do cheannacháin a dhéanfaidh MIRRI-ERIC atá le húsáid go hoifigiúil agus go heisiach ag MIRRI-ERIC, ar choinníoll go ndéanfar ceannachán den sórt sin le haghaidh ghníomhaíochtaí neamheacnamaíocha MIRRI-ERIC i gcomhréir lena ghníomhaíochtaí, agus lena n-aghaidh sin amháin, agus gur mó luach an cheannacháin ná EUR 300. 4. Ní chumhdaítear ceannacháin a dhéanfaidh na baill foirne leis na díolúintí.

Airteagal 28 Tuairisciú don Choimisiún Eorpach 1. Cuirfidh MIRRI-ERIC tuarascáil bhliantúil ar fáil, ina mbeidh gnéithe eolaíocha, oibríochtúla agus airgeadais dá chuid gníomhaíochtaí go háirithe. Formheasfaidh Tionól na gComhaltaí an tuarascáil agus tarchuirfear í chuig an gCoimisiún agus chuig na húdaráis phoiblí ábhartha laistigh de 6 mhí tar éis dheireadh na bliana airgeadais comhfhreagraí. Cuirfear an tuarascáil sin ar fáil go poiblí. 2. Cuirfidh MIRRI-ERIC an Coimisiún Eorpach ar aon eolas faoi aon chúinse a d’fhéadfadh dochar tromchúiseach a dhéanamh do bheithsine MIRRI-ERIC nó cur isteach go mór ar ghnóthú chúraimí MIRRI-ERIC nó bac a chur ar MIRRI-ERIC na ceanglais a leagtar síos sa Rialachán a chomhlíonadh. 3. I gcás nach mbeidh MIRRI-ERIC in ann a fhiacha a íoc tráth ar bith le linn dó a bheith ann, cuirfidh an Stiúrthóir Feidhmiúcháin an Coimisiún Eorpach ar an eolas láithreach i gcomhréir le hAirteagal 17 den Rialachán.

CAIBIDIL 5

BEARTAIS

Airteagal 29 An Beartas Sonraí Taighde 1. Cuirfidh MIRRI-ERIC prionsabail foinse oscailte agus prionsabail rochtana oscailte chun cinn le haghaidh sonraí agus déanfaidh sé aistriú eolais agus scaipeadh sonraí agus faisnéise a chothú trí idirchaidreamh a dhéanamh leis na tionscnaimh Eorpacha atá ann cheana atá ábhartha do shonraí bitheolaíocha agus don bhithfhaisnéisíocht. 2. Glacfaidh MIRRI-ERIC beartas chun sonraí ardcháilíochta agus tairbhithe a chothú, ar sonraí iad lena soláthrófar an fhaisnéis ábhartha uile agus meiteashonraí gaolmhara maidir leis na hacmhainní bitheolaíocha. Déanfaidh MIRRI-ERIC comhtháthú le maíochtaí agus le tacair sonraí ábhartha eile a chur chun cinn agus comhchuibheoidh sé le bonneagair dhigiteacha eile lena n-áirítear ar leibhéal an Aontais Eorpaigh. 3. Beidh úsáid agus bailiú shonraí taighde MIRRI-ERIC faoi réir na ndlíthe Eorpacha agus náisiúnta maidir le sonraí. Maidir le húsáid shonraí MIRRI-ERIC ag úsáideoirí nach bhfuil faoi réir reachtaíocht an Aontais Eorpaigh, beidh sí faoi réir comhaontú roimh ré a bheidh le tabhairt i gcrích idir MIRRI-ERIC agus an t-úsáideoir sin. Sa chomhaontú sin, déanfar foráil go háirithe maidir le hoibleagáid gan sonraí a scaipeadh gan toiliú MIRRI-ERIC a fháil roimh ré. 4. Leagfar amach an Beartas Sonraí sna Rialacha Oibríochta atá le glacadh ag Tionól na gComhaltaí i gcomhréir le hAirteagal 17(7)(c) agus (e) de na Reachtanna.

Airteagal 30 An Beartas Sonraí Pearsanta 1. Beidh úsáid agus bailiú sonraí pearsanta faoi réir Rialachán (AE) 2016/679 ón gComhairle maidir leis an Rialachán Ginearálta maidir le Cosaint Sonraí (RGCS). Maidir le húsáid sonraí pearsanta ag úsáideoirí nach bhfuil faoi réir reachtaíocht an Aontais Eorpaigh, beidh sí faoi réir na gcoinníollacha a shainítear i gcaibidil V de RGCS. 2. Leagfar amach an Beartas Sonraí Pearsanta sna Rialacha Oibríochta atá le glacadh ag Tionól na gComhaltaí i gcomhréir le hAirteagal 17(7)(c) agus (e) de na Reachtanna.

Airteagal 31 An Beartas Eitice 1. Déanfaidh MIRRI-ERIC cur chun feidhme na gCód Iompair is infheidhme maidir le Bithshlándáil a chur chun cinn. 2. Tabharfaidh MIRRI-ERIC cúnamh do mBRCanna, d’úsáideoirí agus do Nóid Náisiúnta i dtaca leis na creataí dlíthiúla éagsúla lena rialaítear rochtain ar ábhar bitheolaíoch, lena n-áirítear acmhainní géiniteacha, a chomhlíonadh maidir le comhroinnt chothrom agus chothromasach na dtairbhí a eascraíonn as a n-úsáid. Áiritheoidh MIRRI-ERIC go gcuirfear chun feidhme Prótacal Nagoya ar bhealach éifeachtúil agus comhchuibhithe agus ar bhealach atá comhlíontach ó thaobh rialála de (1). 3. Leagfar amach an Beartas Eitice sna Rialacha Oibríochta atá le glacadh ag Tionól na gComhaltaí i gcomhréir le hAirteagal 17(7)(c) agus (e) de na Reachtanna.

Airteagal 32 An Beartas um Éadáil Acmhainní 1. Díreoidh MIRRI-ERIC ar éagsúlacht thacsanomaíoch, gheografach agus éiceolaíoch na dtréithchineálacha a mhéadú. 2. Leagfar amach an Beartas Éadála um Acmhainní sna Rialacha Oibríochta atá le glacadh ag Tionól na gComhaltaí i gcomhréir le hAirteagal 17(7)(c) agus (e) de na Reachtanna.

CAIBIDIL 6

FORÁLACHA CRÍOCHNAITHEACHA

Airteagal 33 SAINMHÍNITHE Chun críocha na Reachtanna seo: Ciallaíonn “Láraonad Comhordúcháin” rúnaíocht oibríochtúil MIRRI-ERIC, mar a fhoráiltear in Airteagal 20. Is é “CWE”, nó an Timpeallacht Oibre Chomhoibríoch, an timpeallacht oibre fhíorúil inar féidir le húsáideoirí cumarsáid a dhéanamh agus rochtain a fháil ar fhaisnéis. Ciallaíonn “Comhalta/Breathnóir Mainneachtana” Comhalta/Breathnóir (a) atá ar mainneachtain maidir le híocaíocht a ranníocaíochta bliantúla, i gcás ina bhfuil an méid gan íoc cothrom le méid na ranníocaíochtaí atá dlite don bhliain airgeadais roimhe sin nó níos mó ná sin; nó (b) a mhainníonn go tromchúiseach maidir lena oibleagáidí; nó (c) a chuireann isteach go mór nó a d’fhéadfadh cur isteach go mór ar oibriú MIRRI-ERIC. Ciallaíonn “Stiúrthóir Feidhmiúcháin” ionadaí dlíthiúil MIRRI-ERIC. Ciallaíonn “Ranníocaíocht Chomhchineáil” ranníocaíocht chuntasach a sholáthraítear in earraí, i dtráchtearraí nó i seirbhísí. Ciallaíonn “Comhalta” eintiteas de réir Airteagal 13. Ciallaíonn “mBRC” Lárionad um Acmhainní Bitheolaíocha sa réimse miocróbach, i.e. soláthraithe seirbhíse agus saoráidí caomhnaithe ex situ miocrorgánach agus ceall planda, ainmhí agus duine, chomh maith leis na páirteanna díobh atá inmhacasamhlaithe (e.g. géanóim, plasmaidí, víris, cDNAnna) agus faisnéis a bhaineann leis sin. Bunófar “MIRRI-IS” nó Córas Faisnéise MIRRI, lena n-imscartar bunachar sonraí acmhainní micribhitheolaíochta atá comhtháite, ar ardcháilíocht, bailíochtaithe go huathoibríoch, anótáilte de láimh, saibhir ó thaobh na séimeantaice de agus neamhiomarcach, lena soláthraítear an fhaisnéis ábhartha uile agus sonraí comhthéacsúla gaolmhara (meiteashonraí) maidir le hacmhainn bhitheolaíoch ar leith. Ciallaíonn “Nód Náisiúnta” eintiteas a bhfuil pearsantacht dhlítheanach aige nó atá ina chuid d’institiúid a bhfuil pearsantacht dhlítheanach aici, arna ainmniú ag Comhalta, a chomhordaíonn gníomhaíochtaí MIRRI na gComhpháirtithe ar chríoch an Chomhalta agus a cheanglaíonn na gníomhaíochtaí sin le gníomhaíochtaí uile-Eorpacha MIRRI-ERIC. Ciallaíonn “Comhordaitheoir Náisiúnta” an duine a cheapfaidh údarás inniúil an Chomhalta agus a ghníomhóidh mar an idirghabhálaí oibríochtúil idir MIRRI-ERIC agus na Comhpháirtithe atá lonnaithe ar chríoch an Chomhalta. Ciallaíonn “Breathnóir” eintiteas de réir Airteagal 13 de na Reachtanna. Ciallaíonn “Comhpháirtí” mBRC, duine nó institiúid a sholáthraíonn acmhainní nó seirbhísí nó atá rannpháirteach i dtionscadail chomhpháirteacha agus i ngníomhaíochtaí coiteanna MIRRI-ERIC agus a chomhlíonann Cairt Chomhpháirtithe MIRRI-ERIC (2). Sa “Chairt Chomhpháirtithe”, tá na ceanglais agus na hoibleagáidí le haghaidh Comhpháirtithe agus beidh sé ina chomhaontú ceangailteach idir Comhpháirtithe agus MIRRI-ERIC, tríd an Nód Náisiúnta. Ciallaíonn “Rialachán” Rialachán (CE) Uimh. 723/2009 ón gComhairle an 25 Meitheamh 2009 maidir le creat dlíthiúil an Chomhphobail maidir le Cuibhreannas don Bhonneagar Taighde Eorpach, mar a athbhreithníodh é ina dhiaidh sin. Ciallaíonn “Rialacha Oibríochta” na rialacha arna nglacadh ag Tionól na gComhaltaí chun forálacha sonracha de na Reachtanna (e.g. feidhmiú Thionól na gComhaltaí, Fhóram na gComhordaitheoirí Náisiúnta agus an Bhoird Chomhairligh) a chur chun feidhme. Ciallaíonn “Clár Oibre” an tuairisc ar straitéis, ar ghníomhaíochtaí beartaithe, ar sholáthar foirne agus ar chistiú MIRRI-ERIC.

Airteagal 34 Teanga Gan dochar do cheanglais rialála an Chomhalta atá ina óstach ar an oifig chláraithe, is é an Béarla teanga oibre MIRRI-ERIC.

Airteagal 35 Leasuithe ar na Reachtanna 1. Tar éis chomhaontú Thionól na gComhaltaí, cuirfear aon leasú ar na Reachtanna faoi bhráid an Choimisiúin Eorpaigh lena fhormheas i gcomhréir leis an Rialachán. 2. Ní bheidh feidhm ag aon leasú ar na Reachtanna ach amháin i gcomhréir le hAirteagal 11 den Rialachán.

Airteagal 36 An Dlí is infheidhme, Díospóidí 1. Rialófar MIRRI-ERIC: a. faoi Dhlí an Aontais Eorpaigh, go háirithe Rialachán (CE) Uimh. 723/2009 ón gComhairle an 25 Meitheamh 2009 maidir le creat dlíthiúil an Chomhphobail maidir le Cuibhreannas don Bhonneagar Taighde Eorpach (ERIC); b. faoi dhlí an Stáit ina bhfuil oifig chláraithe MIRRI-ERIC i gcás nithe nach rialaítear le gníomhartha dá dtagraítear i bpointe (a) nó nach rialaítear ach go páirteach leo; c. leis na Reachtanna seo agus leis na Rialacha Oibríochta. 2. Déanfaidh Comhaltaí MIRRI-ERIC iarracht, a mhéid is féidir, aon díospóid a d’fhéadfadh eascairt as léirmhíniú nó cur i bhfeidhm na Reachtanna seo a réiteach ar mhodh cairdiúil. 3. Beidh dlínse ag Cúirt Bhreithiúnais an Aontais Eorpaigh i dtaca le dlíthíocht i measc na gComhaltaí maidir le MIRRI-ERIC, idir Comhaltaí MIRRI-ERIC agus i dtaca le dlíthíocht lena bhfuil an tAontas Eorpach ina Pháirtí. 4. Beidh feidhm ag reachtaíocht an Aontais Eorpaigh maidir le dlínse i ndáil le díospóidí idir MIRRI-ERIC agus Tríú Páirtithe. I gcásanna nach gcumhdaítear le reachtaíocht an Aontais Eorpaigh, is faoi dhlí an Chomhalta atá ina óstach ar an oifig chláraithe a chinnfear an dlínse inniúil chun na díospóidí sin a réiteach.

(1) Prótacal Nagoya maidir le Rochtain ar Acmhainní Géiniteacha agus Comhroinnt Chothrom agus Chothromasach na dTairbhí a eascraíonn as a nÚsáid a ghabhann leis an gCoinbhinsiún maidir leis an Éagsúlacht Bhitheolaíoch, a tháinig i bhfeidhm an 12 Deireadh Fómhair 2014

(2) Atá le glacadh ag Tionól na gComhaltaí